Aaloe - Vikipeedia, vaba entsüklopeedia

# Aaloe

###

Aaloe (Aloe) on mitmekesine algselt Aafrikast pärit troopiliste ja subtroopiliste sukulentsete puude ja põõsaste ja puhmaste perekond aaloeliste (Asphodelaceae või Aloaceae) sugukonnast (varem paigutati liilialiste sugukonda).

## [redigeeri] Süstemaatika ja evolutsioon

Perekonda kuulub ligikaudu 420 liiki, kuid arv pole täpne, kuna esineb sagedast liikidevahelist ristumist ja osad liigid võivad olla veel kirjeldamata. Aaloesid peetakse parafüleetiliseks taksoniks, mida kinnitavad ka uuemad kemotaksonoomilised uuringud. Nende põhjal on aaloede hulka arvatud ka endine perekond Lomatophyllum. Perekond jaotatakse üheksateistkümneks alamperekonnaks või rühmaks, milledest suuremad on:

- Pachydendroni rühm (A. ferox, A. africana jt.)
- Lomatophyllumi rühm (endine perek. Lomatophyllum)
- 4. rühm (A. hemmingii, A. mcloughlinii, A. peckii, A. somalensis, A. diolii jt.)
- 13. rühm (A. calidophila, A. camperi, A. elegans, A. scobinifolia jt.)
- 16. rühm (A. harlana, A. steudneri, A. tweediae jt.)
- 17. rühm (A. megalacantha, A. microdonta, A. schelpei jt.)
- 19. rühm (A. cameronii, A. flexilifolia, A.penduliflora, A. rabanensis jt.)

## [redigeeri] Ehitus ja välimus

Aaloede ehitus ja kasvuvorm on äärmiselt varieeruvad. Esineb nii puukujulisi, varrega põõsa- kui ka varretuid rosetjaid liike, ning isegi ronitaimi. Lehed enamikul liikidel paksud, lihakad, pealt nõgusad, ogaliste servadega ja sageli heledate vöötide või tähnidega. Õied enamasti erksavärvilised, torujad, piklikus õisikus. Vili on kupar.

## [redigeeri] Levik

Suurim on aaloede liigiline mitmekesisus Lõuna-Aafrikas, eriti Kapimaal, kuid perekond on levinud pea kogu Aafrikas kuivema kliimaga aladel. Põhjas ulatub looduslik levik Araabia poolsaarele, ning sisse on aaloesid toodud ka Euroopa Vahemeremaadesse, Indiasse, ja Austraaliasse ning Mehhikosse. 50 liiki kasvab ka Madagaskaril.

## [redigeeri] Ökoloogia

Aaloedele on iseloomulik suur kuivataluvus, mistõttu nad on levinud poolkõrbe ja kõrbealadel, paljud liigid esinevad ka mägedes. On toidutaimeks ning pesakohaks mitmetele imetaja- ja linnuliikidele. Tolmendatakse peamiselt lindude poolt.

## [redigeeri] Majanduslik tähtsus

Aaloed on tähtsaks toormaterjaliks farmaatsia tööstusele. Neist saadakse mitmesuguseid glükosiide, millest olulisimad on aloiin ja mitmesugused mannoosi derivaadid. Algne meditsiiniline kasutusala oli lahtistina. Aaloe-ekstrakti kasutatakse tänapäeval ka paljude muude toodete koostises, nagu pesemisvahendid, joogid, parfümeeriatooted jne. Samuti on aaloed populaarsed ja kergesti kasvatatavad toa- ja ilutaimedena.

## [redigeeri] Kultuurilooline tähtsus

Aaloesid tunti ravimtaimena juba vanas Egiptuses (oli ka muumiate balsameerimisel kasutusel), samuti Kreekas ja Roomas, kus neid kasvatati ka ilutaimena. Aaloede toataimena kasvatamine levis Euroopas 18. sajandi algul. Ka omavad tähtsust kohalikes Aafrika kultuurides. Juba vana-ajal tunti ka Indias ravimtaimena.

## [redigeeri] Aaloeliike

Täielikum loend leheküljel Aaloeliikide loend

- aafrika aaloe (Aloe africana)
- Bainesi aaloe (Aloe bainesii)
- Broomi aaloe (Aloe broomi)
- Camperi aaloe (Aloe camperi)
- harilik aaloe (Aloe vera e. Aloe barbadensis)
- harunev aaloe (Aloe dichotoma)
- kübarjalehine aaloe (Aloe mitriformis)
- lühteraaloe (Aloe candelabrum)
- madal aaloe (Aloe humilis)
- Malrothi aaloe (Aloe malrothii)
- ohteline aaloe (Aloe aristata)
- pelgeri aaloe (Aloe pelgerae)
- Pillansi aaloe (Aloe pillansii)
- puisaaloe (Aloe arborescens)
- ripsmeline aaloe (Aloe ciliaris)
- roniv aaloe (Aloe distans)
- seebilill-aaloe (Aloe saponaria)
- siilaaloe (Aloe squarrosa)
- Thraski aaloe (Aloe thraskii)
- torkav aaloe (Aloe ferox)
- tukkaaloe (Aloe comosa)
- tähkaaloe (Aloe spicata)
- voldiline aaloe (Aloe plicatilis)
- vöötaaloe (Aloe variegata)
- õhuke aaloe (Aloe tenuior)
- õrn aaloe (Aloe bellatula)

Välja otsitud andmebaasist "http://et.wikipedia.org../../../a/a/l/Aaloe.html"

Kategooriad: Asparilaadsed

##### Views

- Artikkel
- Arutelu
- Viimane redaktsioon

##### Otsi

##### Teised keeled

- Deutsch
- English
- Español
- Français